|  |  |  |
| --- | --- | --- |
| Universitets- og høgskolerådet  Stortorvet 2  0155 OSLO | | |
| Dato: | 07.03.2016 |  |
| Deres ref.: | 15/61 |
| Vår ref.: | 2016/951 KIRSTIMO |

UTKAST TIL  
Svar fra Universitetet i Oslo vedrørende forslag til retningslinjer for karakterskalaen bestått/ikke bestått

Vi viser til høringsbrev av 15. januar 2016 vedrørende forslag til retningslinjer for karakterskalaen bestått/ikke bestått. Saken har vært videresendt til fakulteter, sentre og Studentparlamentet. Saken er i tillegg behandlet i Utdanningskomitéen og i Rektoratmøtet.

Universitetet i Oslo imøteser tiltak som har til hensikt å oppnå en felles forståelse for og felles praksis når det gjelder bruken av karaktersystemet. Når det gjelder selve formuleringen av karakterbeskrivelsen for bestått har vi følgende konkrete endringsforslag:

Kandidaten har oppfylt kravene til læringsutbytte **slik det fremgår av emnebeskrivelsen** og **har tilfredsstillende** kunnskaper, ferdigheter, **generell** kompetanse **og holdninger**.

UiO ser at det for enkelte fagområder vil kunne være hensiktsmessig å utarbeide fagspesifikke karakterbeskrivelser for karakterskalaen bestått/ikke bestått på lik linje med at enkelte fagområder har utarbeidet fagspesifikke karakterbeskrivelser for bokstavkarakterskalaen. Det matematisk-naturvitenskapelige fakultet ved UiO har utarbeidet fagspesifikke karakterbeskrivelser for bestått/ikke bestått, og Det odontologiske fakultet ønsker seg det. Vi oppfordrer derfor UHR til å løfte slike diskusjoner inn i nasjonale fagråd, nasjonale profesjonsråd og fakultetsmøter.

Vi ber også UHR om å vurdere hvorvidt det er hensiktsmessig at det utarbeides en generell karakterbeskrivelse for karakteren ikke bestått, og ikke bare for bestått. Det matematisk-naturvitenskapelige fakultet ved UiO har til orientering og inspirasjon vedtatt følgende karakterbeskrivelse for ikke bestått:

«Besvarelsen/presentasjonen viser at kandidaten har mangelfull kunnskap innen sentrale områder av pensum, eller betydelige kunnskapshull i mer perifere temaer. Kandidaten har ikke tilstrekkelig faglig kunnskap, metodiske ferdigheter eller generell kompetanse til å kunne anvende det oppnådde læringsutbyttet fra emnet på en selvstendig måte».

Universitetet i Oslo slutter seg for øvrig til:

* kravene til innhold i emnebeskrivelsene som fremkommer av UHRs forslag
* at bestått karakter ikke skal knyttes til noe trinn i bokstavkarakterskalaen
* at det skilles mellom bruken av bestått/ikke bestått og godkjent/ikke godkjent i tråd med de føringer som ligger i rapporten og brevet fra UHR.

UiO ønsker imidlertid ikke et ekstra trinn i karakterskalaen bestått/ikke bestått. Det bør være en faglig/pedagogisk begrunnelse som ligger til grunn for valg av karakterskala. Bokstavkarakterskalaen bør benyttes på emner hvor det er faglige eller pedagogiske grunner for å gradere kandidatenes prestasjoner.

Med hilsen

Ole Petter Ottersen

rektor

Gunn-Elin Aa. Bjørneboe

universitetsdirektør

Saksbehandler: Kirsti Margrethe Mortensen, +47 22 85 78 34, [k.m.mortensen@admin.uio.no](mailto:k.m.mortensen@admin.uio.no)